《丙寅春日判瑞田三过访琅琊署》
清代·李兴祖

绿柳红花逼禁烟，解貂酤酒纵留连。买山惟乞分司俸，饷客还余博士钱。

剧饮顿能消久渴，深谈犹是胜高眠。流光莫听轻抛掷，旅次春风又一年。

作者简介：清汉军旗人，居直隶安肃，字广宁，号慎斋。明宁远伯李成梁后裔。康熙间历庆云知县、河间知府，官至江西布政使，以事罢官。曾师事王馀佑，工诗文。有《课慎堂集》。